การท่าฯเคาะแล้ว! จ้างกลุ่ม ILINK เดินงานระบบขนส่งฯ ล่าสุดหุ้นบวกรับ 5%
การท่าฯเคาะแล้ว! จ้างกลุ่ม ILINK เดินงานระบบขนส่งผู้โดยสารอัตโนมัติ (APM) ล่าสุดราคาหุ้นบวกรับประเด็นดังกล่าวเกือบ 5%
30 ต.ค. 2560

ผู้สื่อข่าวรายงานว่า บริษัท ท่าอากาศยานไทย จำกัด (มหาชน) (AOT) หรือ ทอท.เปิดเผยว่า ในวันนี้ (30 ต.ค.60) ที่ประชุมคณะกรรมการ ทอท.อนุมัติงานซื้อพร้อมติดตั้งงานระบบขนส่งผู้โดยสารอัตโนมัติ (APM) โดยวิธีพิเศษจากนิติบุคคลร่วมทำงานไออาร์ทีวี เป็นเงิน 2,803.64 ล้านบาท ภาษีมูลค่าเพิ่ม 7% เป็นเงิน 196.26 ล้านบาท รวมเป็นเงินทั้งสิ้น 2,999.90 ล้านบาท (รวมภาษีมูลค่าเพิ่ม) 
โดยก่อนหน้านี้มีผู้สนใจซื้อเอกสารการประมูล กับทาง ทอท.ทั้งหมด 9 ราย อย่างไรก็ตามมีผู้ยื่นซองเสนอราคาเมื่อวันที่ 6 ก.ย.60 จำนวน 2 ราย คือ บริษัท อิตาเลียนไทย ดีเวล็อปเมนต์ จำกัด (มหาชน) หรือ ITD และนิติบุคคลร่วมทำงาน ไออาร์ทีวี
ทั้งนี้เมื่อเปิดซองเอกสารข้อเสนอด้านราคาปรากฏว่า ผู้เสนอราคาทั้ง 2 รายเสนอราคาที่สูงกว่าราคากลาง ซึ่งกำหนดไว้เป็นเงิน 2,894 ล้านบาท ดังนั้น ทอท.จึงได้เจรจาต่อรองราคาของการจัดหากับผู้เสนอราคาทั้ง 2 ราย ปรากฏว่า นิติบุคคลร่วมทำงาน ไออาร์ทีวี เป็นผู้เสนอราคาต่ำสุดเป็นเงิน 2,999 ล้านบาท ซึ่งเกินกว่าราคากลางคิดเป็นร้อยละ 3.62
โดยโครงการดังกล่าวจะมีระยะเวลาดำเนินงาน 870 วัน กำหนดแล้วเสร็จในเดือนมีนาคม 2563 และจะสามารถเปิดให้บริการผู้โดยสารได้สอดคล้องกับแผนการเปิดให้บริการที่ตั้งเป้าหมายไว้
อนึ่งนิติบุคคลร่วมทำงาน ไออาร์ทีวี ประกอบด้วย บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ,บริษัท ไทยอิงเกอร์ เทคโนโลยี จำกัด  ,บริษัทเรืองณรงค์ จำกัด ,บริษัท วิวเท็กซ์ จำกัด
ด้านราคาหุ้น ILINK ล่าสุดปรับตัวขึ้นแรงรับประเด็นดังกล่าว ณ เวลา 15.06 น. อยู่ที่ระดับ 15.20 บาท ปรับตัวขึ้น 0.70 บาท หรือ 4.83% ด้วยมูลค่าซื้อขายที่  38.73 ล้านบาท